Héjszázott az egész tábor

A következő történet is a Szomjas-film forgatásán esett meg. Egy

éjszakai bulit akartak felvenni, amin nem a táncház volt a lényeg,

hanem hogy mi történik a táborban úgy hajnali négy körül. Az operatőrök

türelmesen várakoztak. Pirkadni kezdett, a tábortűz már

csak pislákolt. Sára Feri volt a „főmachinátor”, csináltatott húsz liter

forralt bort, hogy senki se fázzon. A tábortűznél megszólalt a héjsza,

gardon kísérte, Dresch Misi, Sára Feri töröksípoztak és zurnáztak.

A lánctánc élére álltak, és vezették a népet annak rendje és módja

szerint a táboron keresztül. Sátorról sátorra egyesével haladtak, még

az is felébredt, aki nemrég feküdt le, és látván ezt az össznépi táncot,

beállt mindenki. Gondolt egyet Feri:

– Fürdessük meg a népet! Egy szép kört leír a csapat, úgy, hogy

mindenki a sekély vízben legalább derékig elmerüljön, vizes legyen,

aztán jobban esik majd a forralt bor.

Amikor mellettem haladt el, halkan megkérdezte, hogy hol,

milyen mély a víz. Mondtam neki, hogy ha a stég mellett mennek

be a vízbe, ott derékig ér. Feri úgy értette, hogy a stégen menjen be.

Vezette is a lánctáncot fel a stégre, ahol a hajókba szoktak beszállni.

Ott aztán jó kimélyített a víz. Feri az utolsó lépcsőfokról tett egy

határozott lépést befele, szentül meggyőződve arról, hogy derékig

ér a víz. Aztán eltűnt, csak a kezét lehetett látni, ahogy a töröksípot

a magasba emeli, legalább az ne ázzon el! Dresch Misi utána, „ha

lúd, legyen kövér” alapon ő sem akart kimaradni a buliból. Persze a

többiek már látták, milyen mély a víz, így ők szépen megfordultak,

nem mentek utánuk. A két ázott sípos a partra evickélve délcegen

vezette a csapatot a csűrbe, a forraltborozás után pedig egy frenetikus

buli alakult ki.

Aki nem hiszi, nézze meg a „Mulatság” című filmet!